CELEX: E2019P0013
Language: fi
Date: 2019-12-18 00:00:00
Title: Julkisia hankintoja käsittelevän valituslautakunnan 18. joulukuuta 2019 päivätty pyyntö saada EFTAn tuomioistuimelta neuvoa-antava lausunto asiassa Hraðbraut ehf. vastaan mennta- og menningarmálaráðuneytið, Verzlunarskóli Íslands ses., Tækniskólinn ehf. ja Menntaskóli Borgarfjarðar ehf. (Asia E-13/19) 2020/C 110/10

2.4.2020   
            
            
               FI
            
            
               Euroopan unionin virallinen lehti
            
            
               C 110/11
            
         
      Julkisia hankintoja käsittelevän valituslautakunnan 18. joulukuuta 2019 päivätty pyyntö saada EFTAn tuomioistuimelta neuvoa-antava lausunto asiassa Hraðbraut ehf. vastaan mennta- og menningarmálaráðuneytið, Verzlunarskóli Íslands ses., Tækniskólinn ehf. ja Menntaskóli Borgarfjarðar ehf.
      (Asia E-13/19)
      (2020/C 110/10)
      Julkisia hankintoja käsittelevä valituslautakunta (kærunefnd útboðsmála) on esittänyt EFTAn tuomioistuimelle 18. joulukuuta 2019 pyynnön neuvoa-antavan lausunnon saamiseksi asiassa Hraðbraut ehf. vastaan mennta- og menningarmálaráðuneytið, Verzlunarskóli Íslands ses., Tækniskólinn ehf. ja Menntaskóli Borgarfjarðar ehf. Pyyntö saapui tuomioistuimen kansliaan 23. joulukuuta 2019 ja koskee seuraavia kysymyksiä:
      
                  1.
               
               
                  Onko direktiivissä 2014/24/EU (vrt. erityisesti 2 artiklan 9 kohta) tarkoitettuna palveluhankintasopimuksena pidettävä sopimusta, jonka ministeriö tekee sellaisen yksikön kanssa, jolla on lupa toimia keskiasteen oppilaitoksena, ja jolla kyseinen yksikkö sitoutuu tarjoamaan oppilaille ja opettajille keskiasteen koulutuksen kannalta tavanomaiset palvelut ja tilat ja jossa määrätään taloudellisesta korvauksesta?
               
            
                  2.
               
               
                  Onko kysymyksessä 1 kuvattujen kaltaisia palveluja pidettävä direktiivin 2014/24/EU 74 artiklassa tarkoitettuina sosiaalipalveluina tai muina erityisinä palveluina, ja jos on, pitäisikö direktiivin III osaston I luvun säännöksiä soveltaa hankintajärjestelmään?
               
            
                  3.
               
               
                  Onko kysymysten 1 ja 2 ratkaisemisen kannalta merkitystä sillä, määritelläänkö kyseisistä palveluista suoritettava vastike Islannin parlamentin talousarviolainsäädännössä tai ministerin sovellettavan kansallisen lainsäädännön ja sääntöjen perusteella tekemän päätöksen mukaisesti?
               
            
                  4.
               
               
                  Onko opetus-, tiede- ja kulttuuriministeri velvollinen soveltamaan direktiivin 2014/24/EU mukaista hankintamenettelyä tapauksessa, jossa on kyse keskiasteen koulujen toimintaan ja opetukseen liittyvien palvelujen hankinnasta taloudellista korvausta vastaan?